Document ID: 32015R0228

KOMISIJAS ĪSTENOŠANAS REGULA (ES) 2015/228
(2015. gada 17. februāris),
ar ko aizstāj I līdz VII pielikumu Padomes Regulā (EK) Nr. 4/2009 par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 18. decembra Regulu (EK) Nr. 4/2009 par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās (1) un jo īpaši tās 72. pantu,
tā kā:
(1)
Regulas (EK) Nr. 4/2009 I līdz VII pielikums tika grozīts ar Padomes Regulu (ES) Nr. 517/2013 (2), lai ņemtu vērā Horvātijas pievienošanos Eiropas Savienībai. Tajā pašā laikā Regulā (ES) Nr. 517/2013 tika ņemta vērā Igaunijas valūtas nomaiņa.
(2)
Latvija un Lietuva nomainīja valūtu attiecīgi 2014. gada 1. janvārī un 2015. gada 1. janvārī. Tādēļ attiecīgi būtu jāgroza I līdz IV pielikums un VII pielikums.
(3)
Saskaņā ar 4. pantu Protokolā Nr. 21 par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, Apvienotā Karaliste ir paziņojusi Komisijai, ka tā piekrīt piedalīties Regulas (EK) Nr. 4/2009 piemērošanā. Tādējādi II pielikumā un IV līdz VII pielikumā būtu jāiekļauj norādes uz Apvienoto Karalisti.
(4)
Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalījās Regulas (EK) Nr. 4/2009 pieņemšanā un nepiedalās šīs regulas pieņemšanā; Dānijai Regula (EK) Nr. 4/2009 un šī regula nav saistoša un nav jāpiemēro.
(5)
Saskaņā ar 3. panta 2. punktu 2005. gada 19. oktobra Nolīgumā starp Eiropas Kopienu un Dānijas Karalisti par jurisdikciju un spriedumu atzīšanu un izpildi civillietās un komerclietās (3) Dānija paziņoja (4) Komisijai savu lēmumu daļēji piemērot Regulas (EK) Nr. 4/2009 saturu, ciktāl ar minēto regulu groza Padomes Regulu (EK) Nr. 44/2001 (5), uz ko attiecas iepriekšminētais 2005. gada 19. oktobra nolīgums. Tādējādi II un IV pielikumā būtu jāiekļauj norādes uz Dāniju.
(6)
Visbeidzot, ir nepieciešams grozīt noteiktas VI un VII pielikumu daļas, lai atvieglotu to piemērošanu.
(7)
Šajā regulā paredzētie pasākumi ir saskaņā ar atzinumu, ko sniegusi ar Padomes Regulas (EK) Nr. 2201/2003 70. pantu izveidotā komiteja (6).
(8)
Tādējādi skaidrības labad attiecīgi ir jāaizstāj Regulas (EK) Nr. 4/2009 I līdz VII pielikums,
IR PIEŅĒMUSI ŠO REGULU.
1. pants
Regulas (EK) Nr. 4/2009 I līdz VII pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
Briselē, 2015. gada 17. februārī

Labels: 2
11
0
18
15